বিশ্বকাপের আগেই অবসর! জল্পনার মাঝে বিরাট মন্তব্য কোহলির

ওয়েব ডেস্ক: টেস্ট ও টি-টোয়েন্টি ফরম্যাট থেকে অবসর (Virat Kohli Retirement) নিয়েছেন। শেষবার ভারতের জার্সি গায়ে খেলেছিলেন ২০২৫ সালের চ্যাম্পিয়ন্স ট্রফির ফাইনালে। এরপর থেকেই জাতীয় দলে (India Cricket Team) বিরাট কোহলির ভবিষ্যৎ নিয়ে শুরু হয় জল্পনা। কোহলি কি এবার ওয়ানডে থেকেও সরে দাঁড়াবেন? ২০২৭ সালের বিশ্বকাপ (ICC Men’s ODI World Cup 2027) স্কোয়াডে তিনি কি থাকবেন? এইসব প্রশ্ন ঘুরপাক খেতে শুরু করে ক্রিকেট বিশ্বে।

এই জল্পনার মাঝে কেরিয়ার নিয়ে কোহলি নিজে কিছু না বললেও অনেক প্রাক্তন ও বর্তমান ক্রিকেটার অস্ট্রেলিয়ার বিরুদ্ধে আসন্ন ওডিআই সিরিজকে তাঁর শেষ সফর বলে মন্তব্য করতে শুরু করেন। তবে এবার সেই সব গুজবের জবাব নিজেই দিলেন কোহলি। এক্স হ্যান্ডেলে একটি পোস্ট করে তিনি লিখলেন, ‘আপনি তখনই ব্যর্থ হবেন, যখন আপনি হাল ছেড়ে দেবেন।’ এই পোস্টের মাধ্যমে একটা বিষয় বেশ পরিষ্কার যে, বাইশ গজে তিনি এখনও লড়াই চালিয়ে যেতে চান।

The only time you truly fail, is when you decide to give up.

— Virat Kohli (@imVkohli) October 16, 2025

আরও পড়ুন: এক ওভারে ৩ উইকেট শামির, রঞ্জিতে বাংলার বোলারদের দাপট

এদিকে অস্ট্রেলিয়া সিরিজের জন্য স্কোয়াড ঘোষণার সময় বিসিসিআইয়ের প্রধান নির্বাচক অজিত আগারকরও পরিষ্কার করে দিয়েছেন যে, বিরাট কোহলি ও রোহিত শর্মার অবসর নিয়ে কোনও আলোচনা চলছে না। তিনি বলেন, “ওরা দু’জনেই ফিটনেস টেস্টে পাশ করেছে। যে মানদণ্ড নির্ধারণ করা হয়েছে, তা পূরণ করেছে।” তিনি আরও বলেন, “২০২৭ বিশ্বকাপের কথা মাথায় রেখেই ওদের দলে নেওয়া হয়েছে। এখনই অবসর নিয়ে আলোচনা করার প্রয়োজন নেই।”

টেস্ট সিরিজে ওয়েস্ট ইন্ডিজকে হোয়াইটওয়াশ করার পর ভারতের প্রধান কোচ গৌতম গম্ভীরও রোহিত-কোহলি প্রসঙ্গে বলেন, “৫০ ওভারের বিশ্বকাপ এখনও দুই-আড়াই বছর দূরে। তাই এখন সবচেয়ে গুরুত্বপূর্ণ হল বর্তমানে মন দেওয়া। রোহিত আর বিরাটের মতো মানসম্পন্ন খেলোয়াড়রা ফিরে আসছেন, তাঁদের অভিজ্ঞতা অস্ট্রেলিয়ার মাটিতে গুরুত্বপূর্ণ। আশা করছি, ওরা দু’জনেই এই সফরে ভালো খেলবে।”